Suibne and Éorann
As amlaidh éimh ro bhuí Éorann an tan-sin ar f-feis le Gúaire mac Conghaile meic Sgannláin, ar rob í Éorann fa bean do Shuibne .Ro-síacht trá Suibhne go n-ige an baile ina raibhe Éorann. Do-dheachaidh Gúaire do sheilg an lá-sin .Deisidh íarum an gheilt for furdhorus na boithe i raibhe Éorann, conadh ann it-beart: ‘An cumhain leat, a inghean’, ar sé, ‘an grádh romhór do-rad cách úainn dá chéile an ionbhaidh ro bhámmar imur-áon? & Is súanach sádail duitsi’, ar sé, ‘& ní headh dhamh-sa’; conadh ann ad-beart Suibhne & ro fhreagair Éorann é: Súanach sin, a Éorann án,
i leith leptha ret lennán;
ní h-inann Is mise i fus:
cían ó a-túsa ar anforus.
Ro ráidis, a Éorann oll,
aithesc álainn imétrom,
co ná beithea it bethaid de,
scarad énlá re Suibne.
In-díu Is súaichnid co prap
bec let bríg do sencharat:
te duit ar clúim choilcthe chain;
úar dam-sa i-mmuig co matain. Is mo-chen duit, a geilt glan:
tú Is tocha d' feruib talman;
gid súanach, Is súaill mo chlí
ón ló at-chúala tú ar nefní. Is tocha let mac In ríg
beires tú d' ól gan imsním;
is é do thohcmarc toga;
ní íarr sib bar senchara.
Ce nom-bered mac In ríg
do thigib óil gan imsním,
ferr lim feis i cúas cháel chroinn
let, a fhir, díanot-cháemsainn. Córa duit serc ocus grád
don fiur 'gá taí th' áenarán
iná di geilt gairb gortaig
úathaig omnaig urnochtaig. Dá tuctha mo roga dam
d' feruib Éirenn Is Alban
ferr lem it chommaid gan chol
ar uisce ocus ar birar. Ní conair do degmnaí dil
Suibne sunn ar slicht imnid:
úar mo leptha ac Ard Abla;
nídot terca m' úaradba. Mo-núar, ám, a geilt gnímach,
do beith éitig imsnímach;
sáeth lem do chnes ro chloí dath,
dresa Is draigin dot répad. Ní dá chairiugud dam ort,
a máethainder máeth étrocht:
Críst mac Maire, mórda cacht
é dom-rat i n-écomnart. Ropad maith lem ar m-beith ar-áen,
co tísed clúm ar ar táeb,
co sirinn soirche Is doirche
let, cach lá Is gach énaidche.
Adaig damsa i m-Boirche binn;
ránac Túag Inbir álainn;
co sirius Mag Fáil co fraig;
táirlius do Chill Uí Súanaig. Ní thairnic dhó acht sin do rádh an úair ro líon an slúagh an longphort as gach aird. Téid-siumh íarumh ina réim romhadhma for teichedh amail ba minic leis.